อิออนให้ถอนเงินสดในเซเว่น
“อิออน” จับมือ “เคาน์เตอร์เซอร์วิส” ให้บริการเบิกสินเชื่อเงินสดผ่านเซเว่นอีเลฟเว่นทั่วประเทศ คาดช่วยดันยอดสินเชื่อบุคคลโต 20% ต่อเดือน
1 มิ.ย. 2555

“อิออน” จับมือ “เคาน์เตอร์เซอร์วิส” ให้บริการเบิกสินเชื่อเงินสดผ่านเซเว่นอีเลฟเว่นทั่วประเทศ คาดช่วยดันยอดสินเชื่อบุคคลโต 20% ต่อเดือน 
นายยาซูฮิโกะ คอนโดะ กรรมการผู้จัดการ บริษัท อิออน ธนสินทรัพย์ ไทยแลนด์ กล่าวว่า บริษัทได้ร่วมมือกับบริษัทเคาน์เตอร์เซอร์วิสและร้านเซเว่นอีเลฟเว่น เปิดให้บริการสินเชื่อยัวร์แคชหรือสินเชื่อบุคคลในรูปแบบใหม่ที่ลูกค้าสามารถเบิกถอนเงินสดได้ผ่านเคาน์เตอร์เซอร์วิสในร้านเซเว่นอีเลฟเว่น 6,800 สาขาทั่วประเทศ ที่มีระบบและเครือข่ายการทำงานทั่วประเทศ โดยความร่วมมือครั้งนี้จะช่วยขยายช่องทางบริการของอิออนให้ทั่วถึงยิ่งขึ้น นอกเหนือจากการถอนเงินสดผ่านเอทีเอ็ม
ทั้งนี้ บริษัทจะเริ่มทดลองให้บริการนี้ในวันที่ 25 ก.ค.นี้ ก่อนจะเปิดตัวอย่างเป็นทางการในวันที่ 1 ส.ค. 2555 โดยผู้ถือบัตรสินเชื่อยัวร์แคชจะสามารถเบิกใช้สินเชื่อผ่านบริการเคาน์เตอร์เซอร์วิสได้ครั้งละ 1,000-5,000 บาทต่อรายการ ระหว่างเวลา 08.00-22.00 น. โดยในช่วง 3 เดือนแรกจะคิดค่าธรรมเนียม 15 บาทต่อรายการ จากนั้นจะปรับเพิ่มเป็น 20 บาทต่อรายการ 
“ขั้นตอนในการเบิกถอนเงินสดผ่านเคาน์เตอร์เวอร์วิส ลูกค้าจะต้องโทรเข้าระบบลูกค้าสัมพันธ์ของอิออน เบอร์ 02-655-0123 เพื่อขอทำรายการและขอรหัสอ้างอิง(One time password) จากนั้นระบบจะส่งเอสเอ็มเอสแจ้งรหัสเพื่อให้ลูกค้านำไปแสดงพร้อมบัตรประชาชนที่เคาน์เตอร์เซอร์วิสในร้านเซเว่นอีเลฟเว่นทุกสาขาเพื่อรับเงินสด” นายยาซูฮิโกะ กล่าว
นายชิโร อิชิดะ รองกรรมการผู้จัดการอาวุโส บริษัท อิออน ธนสินทรัพย์ ไทยแลนด์ เปิดเผยว่า บริษัทเชื่อว่านวัตกรรมทางการเงินใหม่นี้จะช่วยให้ยอดการเบิกใช้สินเชื่อบุคคลของอิออนในไทยเติบโตเพิ่มขึ้นไม่ต่ำกว่า 20% หรือ 300 ล้านบาทต่อเดือน จากยอดเบิกใช้ในปัจจุบันที่ 1,500 ล้านบาทต่อเดือน จากช่องทางและความสะดวกสบายที่เพิ่มขึ้น
สำหรับเป้าหมายทางธุรกิจในปีนี้ บริษัทตั้งเป้าการเติบโตของสินเชื่อไม่ต่ำกว่า 10% จากฐานสินเชื่อในปีก่อนที่ 6.3 หมื่นล้านบาท โดยจะเน้นขยายฐานลูกค้าระดับบนที่มีรายได้ 2-3 หมื่นบาทต่อเดือน ให้เพิ่มขึ้นจาก 20% เป็น 25% นอกจากนี้ยังมีแผนขยายสาขาเพิ่มขึ้นเป็น 100 แห่งทั่วประเทศ พร้อมหาพันธมิตรทางธุรกิจเพื่อออกบัตรโคแบรนด์เพิ่มเติม 
นอกจากนี้ ยังมีแผนจะขยายธุรกิจในภูมิภาคนี้ เพื่อรองรับการเปิดประชาคมเศรษฐกิจอาเซียน (เออีซี) ซึ่งใช้ไทยเป็นศูนย์กลาง โดยบริษัทได้เข้าไปตั้งบริษัทในกัมพูชา เพื่อทำธุรกิจสินเชื่อเช่าซื้อและเครื่องใช้ไฟฟ้าพร้อมตั้งสำนักตัวแทนในลาว เพื่อสำรวจตลาดก่อนยกระดับเป็นบริษัท ขณะที่ในพม่ายังอยู่ระหว่างพิจารณาโอกาสการลงทุน